RAPPORT FRA KOMMISSIONEN TIL EUROPA-PARLAMENTET OG RÅDET

om gennemførelsen af forordning (EF) nr. 428/2009 om en fællesskabsordning for kontrol med udførsel, overførsel, mæglervirksomhed og transit i forbindelse med produkter med dobbelt anvendelse

1. Indledning

I artikel 23, stk. 3, i forordning (EF) nr. 428/2009 ("forordningen") fastsættes det, at Kommissionen skal forelægge Europa-Parlamentet en årlig beretning om aktiviteter, undersøgelser og høringer i Koordinationsgruppen for Produkter med Dobbelt Anvendelse ("DUCG" - Dual-Use Coordination Group). Endvidere anerkendes det i Kommissionens meddelelse COM(2014) 244, at offentliggørelse af rapporter og ikke-følsomme kontroloplysninger kan være afgørende for at fremme gennemsigtighed og forbedre operatørernes regelefterlevelse samt deres evne til at gennemføre kontroller. Denne rapport, som er udarbejdet af Kommissionen med bidrag fra medlemsstaterne i DUCG , indeholder oplysninger om gennemførelsen af forordningen i 2017 samt aggregerede eksportkontroldata for 2016.

2. Udviklingen af politikken og de retlige rammer

2.1. Gennemgang af eksportkontrolpolitikken

I forlængelse af vedtagelsen den 28. september 2016 af Kommissionens forslag om modernisering af EU's eksportkontrol blev den lovgivningsmæssige proces påbegyndt i 2017, da Europa-Parlamentet og Rådet gennemgik forslaget. Navnlig Europa-Parlamentets Udvalg om International Handel ("INTA") havde en første udveksling af synspunkter om emnet den 28. februar 2017, efterfulgt af en offentlig høring den 21. marts 2017 og en teknisk briefing den 4. maj 2017. INTA vedtog en betænkning om lovforslaget den 21. november 2017, herunder 101 ændringsforslag, hvori tilkendegives Parlamentets brede opbakning til en mere harmoniseret og effektiv kontrol, tilpasning af EU's eksportkontrolsystem til nye trusler forbundet med cyberovervågningsteknologi og under hensyntagen til menneskerettigheder som led i det overordnede sigte for mere ansvarlig værdibaseret handel og et "Europa, der beskytter".

Kommissionen har på sin side gennemført en række målrettede høringer og har inddraget de vigtigste interessenter i industrien og civilsamfundet i løbet af 2017. Navnlig blev der også afholdt et eksportkontrolforum den 19. december 2017 i samarbejde med det estiske formandskab for Rådet for Den Europæiske Union, for at udveksle synspunkter med erhvervslivet og aktører i civilsamfundet .

2.2. Ændringer af forordning (EF) nr. 428/2009

Forordningen blev ændret én gang i løbet af rapporteringsperioden. I Kommissionens delegerede forordning (EU) 2017/2268 af 26. september 2017 blev EU's kontrolliste i bilag I til forordningen opdateret, og der blev indarbejdet ændringer, som var blevet aftalt ved de multilaterale eksportkontrolordninger i 2016.

EU's kontrolliste fra 2017 indarbejder således cirka 170 ændringer, hvoraf størstedelen stammer fra Wassenaararrangementet (WA) og missilteknologikontrolregimet ("MTCR" - Missile Technology Control Regime). WA-ændringerne vedrører navnlig en betydelig omstrukturering af kategori 5, del 2, "Informationssikkerhed" til en mere positiv liste over de strategisk vigtige punkter i 5A002.a., og en ændring af kontrollen med teknologi til lasere. MTCR-ændringerne vedrører navnlig ændringer af kontrol med "keramiske materialer til ultrahøj temperatur" og flydeformningsmaskiner, indførelsen af nye kontroller for raketsystemer og tanke med drivmiddel i gelform samt aerotermodynamiske testanlæg. Andre ændringer vedrører f.eks. indførelse af 2 sub-kontroller for plasmabrændere og elektronkanoner og fjernelse af kontrol med denguefeber-virus. Et "ændringsnotat" blev offentliggjort som et overblik over alle de tekniske ændringer af EU's kontrolliste for produkter med dobbelt anvendelse 2017 . Bilag II og IV til forordningen blev også opdateret i overensstemmelse med ændringerne i bilag I. Den opdaterede og konsoliderede EU-kontrolliste trådte i kraft den 16. december 2017 og gjorde det derved muligt for EU at overholde sine internationale forpligtelser med hensyn til eksportkontrol og hjælpe EU-eksportører på de områder, hvor kontrolparametrene blev lempet.

2.3. Nationale gennemførelsesforanstaltninger

Forordningen er bindende i alle enkeltheder og gælder umiddelbart i hver medlemsstat, men foreskriver, at medlemsstaterne skal træffe foranstaltninger til gennemførelsen af specifikke bestemmelser, og at oplysninger om disse foranstaltninger skal offentliggøres i Den Europæiske Unions Tidende. Da ingen nye foranstaltninger blev indført af medlemsstaterne i 2017, var informationsmeddelelsen af 20. august 2016 stadig gældende i 2017, og giver et overblik over de foranstaltninger, medlemsstaterne har truffet, f.eks. udvidelsen af kontrollen med mæglervirksomhed og transit, udvidelsen af kontrollen til at omfatte ikke-opførte produkter af hensyn til beskyttelse af offentligheden eller menneskerettighederne, indførelsen af nationale generelle udførselstilladelser, anvendelsen af kontrol ved overførsler inden for EU for ikke-opførte produkter samt oplysninger vedrørende kompetente myndigheder.

3. Aktiviteterne i Koordinationsgruppen for Produkter med Dobbelt Anvendelse